राहुल ने जिस तरह काले धन के मुद्दे को रामदेव के साथ जोड़ा है। उससे रामदेव को मुफ्त का प्रचार मिला। राहुल का यह बयान कि अगर रामदेव समझते हैं कि अपने चार-पांच लोगों को मुझे काले झंडे दिखाने के लिए भेजकर डरा देंगे तो वह गलतफहमी में हैं। राहुल ने कहा कि चाहे काले झंडे दिखाओ या जूता मारो, राहुल गांधी डरने वाला नहीं है। मुझे डरना नहीं आता और यह सीख मुझे अपनी दादी इंदिरा गांधी से मिली है। राहुल के बयान से देश के आम आदमी में यह संदेश गया कि देश की सत्ताधारी पार्टी का महासचिव जिसे उसकी पार्टी पीएम के तौर पर प्रोजेक्ट करती है, वो रामदेव के अभियान और विरोध से घबराता है। राहुल और कांग्रेस पार्टी रामदेव के अभियान से भयभीत और घबराई है तभी तो राहुल कालेधन के सीधे सवाल पर सीधा जवाब देने की बजाय रामदेव के सर्मथकों के विरोध पर तीर चला रहे हैं। कालेधन से काले झण्डे पर पहुंचे राहुल को चार जून को रामलीला मैदान में आधी रात निहत्थे सोये हुए प्रदर्शनकारियों, जिनमें स्त्रियां और बच्चे भी शामिल थे पर कांग्रेस सरकार द्वारा चलाए गए काले डंडे भी नहीं भूलने चाहिए।